CELEX: 
Language: bg
Date: 2018-04-30 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) № 1143/2014 на Европейския парламент и на Съвета по отношение на оценките на риска във връзка с инвазивните чужди видове

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕС) № 1143/2014 относно инвазивните чужди видове (наричан по-долу „Регламентът за ИЧВ“) се определя рамката за преодоляване на въздействието на инвазивните чужди видове върху биологичното разнообразие и свързаните екосистемни услуги и се оправомощава Комисията да приема, актуализира и преразглежда списък на инвазивните чужди видове, които засягат Съюза. Комисията се подпомага от комитет, съставен от представители на държавите членки (наричан по-долу „Комитетът за ИЧВ“).
            
            
               Необходима предпоставка за включването на даден вид в списъка на инвазивните чужди видове, които засягат Съюза, е наличието на обстойна оценка на риска за съответния вид, подкрепена от издържана научна база, в която се разглеждат всички елементи, посочени в член 5, параграф 1 от Регламента за ИЧВ.
            
            
               В член 5, параграф 1 от Регламента за ИЧВ се съдържат всички елементи, необходими за извършване на оценка на риска, върху която да може да се основе процесът на вземане на решения. В Регламента за ИЧВ се отчита, че може да се окаже полезно тези елементи допълнително да се уточнят, включително чрез описание на методика за оценката на риска. Възможно е също така да настъпят промени в научните практики в областта на оценките на риска, като тези промени ще трябва да бъдат интегрирани в практиката на разработване на оценки на риска за целите на Регламента за ИЧВ.
            
            
               По силата на член 5, параграф 3 от Регламента за ИЧВ на Комисията се предоставя правомощието да приема делегирани актове, с които допълнително да се уточнят видовете доказателства, които могат да докажат способността на инвазивните чуждоземни видове да се установят и разпространят, и с които да се осигури подробно описание на елементите на оценката на риска, включително методиката, която да бъде прилагана при оценките на риска, като се вземат предвид съответните национални и международни стандарти и необходимостта от определяне на приоритетни действия срещу инвазивните чужди видове, оказващи значително неблагоприятно въздействие върху биологичното разнообразие или свързаните екосистемни услуги, както и върху човешкото здраве или икономиката, или имащи потенциала да оказват такова въздействие, като това неблагоприятно въздействие се счита за утежняващ фактор.
            
            
               Необходимо е да бъдат взети предвид посочените по-долу съображения.
            
            
               Методиката е система от методи, използвани в определена област на изследвания или дейност. Целта на настоящия делегиран регламент не е да се разработи нов метод, протокол или образец за оценката на риска, които да заменят съществуващата и валидна научна работа в тази област. Напротив — всеки метод, протокол или образец, използвани за извършване на оценка на риска, следва да се приемат като валидни инструменти за целите на Регламента за ИЧВ, при условия че общите елементи, посочени подробно в настоящия делегиран регламент, се разглеждат по подходящ начин.
            
            
               Следва ясно да бъдат разграничени оценката на риска и управлението на риска: оценката на риска представлява оценка на вероятността от въвеждане и разпространение на даден организъм и оценка на потенциалните последици от това, т.е. при нея се извършва преценка на съответните рискове. Управлението на риска, от своя страна, представлява оценка и подбор на варианти и мерки за намаляване или избягване на такива рискове. Двете заедно — оценката и управлението на риска, представляват процесът, който е известен като „анализ на риска“. Поради това се счита, че оценката на риска — наред с оценката и подбора на варианти за управление — е част от инструментариума, който дава информация и възможност на Комитета за ИЧВ да изпълнява задълженията си във връзка с управлението на риска.
            
            
               Следователно оценката на риска трябва да бъде основана на обективни данни, да е категорична и издържана, и да представя факти и научни доказателства. Поради това тя следва да се основава на най-добрата налична информация — ако е възможно от рецензирани научни източници. Ако няма такива научни източници, или с цел те да бъдат допълнени, може да се използват също „сива“ литература, експертни становища и други източници, стига да са правилно обозначени и придружени от оценка на неопределеността. С настоящия делегиран регламент се предоставят насоки за разработването и анализа на оценки на риска и се определят степента на подробност и нивото на качество, които оценката на риска следва да постигне. Той има за цел да улесни работата на Комисията, държавите членки и научния форум и да подпомага Комисията и Комитета за ИЧВ при вземането на по-добри решения.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Настоящият делегиран регламент е изготвен въз основа на редица проучвания и най-добрата налична научна литература.
            
            
               В подготовката на настоящия акт взе участие и научният форум
                  1
                — експертна група, създадена с Регламента за ИЧВ с мандат за предоставяне на научни консултации във връзка с неговото прилагане. Научният форум се състои от представители на научната общност, които се определят от държавите членки, упълномощени за това по силата на член 28 от Регламента за ИЧВ. Форумът проведе дискусии във връзка с подготовката на настоящия делегиран регламент в рамките на четири заседания: на 4 април 2016 г. и 21 юни 2016 г. беше обсъдена методиката за оценките на риска, а на 6 октомври 2016 г. и 9 февруари 2017 г. — проект на текста на настоящия делегиран регламент.
            
            
               Между 27.11.2017 и 25.12.2017 г. проектът на делегирания регламент беше достъпен за отзиви от обществеността. Бяха получени общо 69 мнения
                  2
               . По-долу са изложени обобщение на мненията и начинът, по който те са били взети под внимание. 
            
            
               Някои респонденти дадоха висока оценка на предвидения подход. Други бяха по-критични, но докато в част от мненията бяха повдигнати някои важни въпроси, други не се отнасяха до делегирания регламент, а до различни общи аспекти на политиката на ЕС относно ИЧВ, поради което не бяха разглеждани подробно. Наред с останалото, тези коментари засягаха управлението на риска, процеса, водещ до съставянето на списъка на видовете, които засягат Съюза, процеса на вземане на решения от страна на Комитета за ИЧВ, състава на научния форум, качеството на съществуващите оценки на риска и ефективността на разходите при включването на нови видове в списъка на Съюза.
            
            
               Регламентът за ИЧВ изисква в оценката на риска да се опишат известните приложения и ползи на съответните видове. Това осигурява контекста, в който да се оцени произтичащият от тези видове риск. Например е полезно да се знае дали даден вид е обект на търговия и да се добие представа за нейния обем, за да се разбере вероятността от въвеждане, значението на определени пътища и натискът от пропагулите. От друга страна, за да се извърши оценка на риска от въвеждане, установяване и разпространение на даден вид, не е необходим пълен икономически анализ на ползите от него или на преките и непреките икономически и финансови последици, които включването на този вид в списъка на Съюза би оказало върху предприятията, включително върху броя на свързаните с тях работни места — както беше предложено от някои заинтересовани страни.
            
            
               Някои респонденти предложиха да се оцени вероятността от въвеждането и разпространението, както и разпределението на видовете, конкретно в териториите от значение за Общността и специалните защитени зони, установени по силата на директивите за опазване на природата
                  3
               . Това не е необходимо, тъй като обхватът на Регламента за ИЧВ включва подкрепата на тези директиви, без да се ограничава до нея. Съответно оценките на риска следва да описват въздействието върху всички засегнати местообитания, както бе предложено от някои заинтересовани страни, а да не се ограничават до описанието на застрашените местообитания. Делегираният акт е адаптиран, за да отрази това предложение. Що се отнася до способността на даден вид да се възпроизвежда и разпространява, някои респонденти предложиха оценката на риска да съдържа оценка на минималната жизнеспособна популация или анализ на жизнеспособността на популацията. Такива методи се използват в опазващата биология, за да се определят шансовете за оцеляване на застрашени и уязвими видове. Те не са особено уместни за оценяване на риска даден вид да стане инвазивен, тъй като някои инвазивни чужди видове са в състояние да се установят и причиняват вреди и значително под тези прагове.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Както бе споменато в уводната част, правното основание за изготвянето на настоящия делегиран регламент се съдържа в член 5, параграф 3 от Регламента за инвазивните чужди видове. По-специално по силата член 5, параграф 3 на Комисията се предоставят следните правомощия: 1) допълнително да уточни видовете доказателства, които могат да бъдат приемани за целите на член 4, параграф 3, буква б) — т.е. способността на вида за установяване и разпространение; 2) да даде подробно описание на прилагането на член 5, параграф 1, букви а)—з); и 3) да определи методиката, която да бъде прилагана при изготвянето на оценки на риска, като се отчитат съответните национални и международни стандарти.
            
         
         
            
               Настоящият делегиран регламент е предназначен за постигане на тези цели:
            
            
               В член 1 се определят общите елементи, които следва да бъдат разгледани при оценката на риска; докато в член 2 е изложена методика, в която също така се уточняват видовете доказателства, върху които следва да се основава оценката на риска, включително когато доказателствата се отнасят до член 4, параграф 3, буква б) от Регламента за ИЧВ. И накрая, в приложението към настоящия регламент се съдържа подробно описание на прилагането на член 5, параграф 1, букви а)—з) — елементите, които трябва да бъдат взети под внимание при изготвянето на оценка на риска.
                     
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 30.4.2018 година
            
            
               за допълнение на Регламент (ЕС) № 1143/2014 на Европейския парламент и на Съвета по отношение на оценките на риска във връзка с инвазивните чужди видове
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               Като взе предвид Регламент (ЕС) № 1143/2014 на Европейския парламент и на Съвета от 22 октомври 2014 г. относно предотвратяването и управлението на въвеждането и разпространението на инвазивни чужди видове
                  4
               , и по-специално член 5, параграф 3 от него,
            
            
               като има предвид, че:
            
            
               (1)В съответствие с член 4 от Регламент (ЕС) № 1143/2014 Комисията прие списък на инвазивните чужди видове, които засягат Съюза („списъкът на Съюза“), който редовно се актуализира. Необходима предпоставка за включването на нов вид в списъка на Съюза е извършването на оценка на риска съгласно член 5 от посочения регламент („оценката на риска“). В член 5, параграф 1, букви а)—з) от Регламент (ЕС) № 1143/2014 се определят общите елементи, които следва да се вземат предвид при оценката на риска („общите елементи“).
            
            
               (2)В съответствие с член 4, параграф 4 от Регламент (ЕС) № 1143/2014 държавите членки могат да подават искания за включване на инвазивни чужди видове в списъка на Съюза. Тези искания се придружават от оценка на риска. Вече съществуват няколко метода и протокола за извършване на оценката на риска, като те се използват и зачитат в рамките на научната общност в областта на биологичните инвазии. Тези методи и протоколи следва да са с призната стойност и научна издържаност. В интерес на ефективното използване на съществуващите знания, за целите на оценката на риска следва да бъде приет всеки метод или протокол, който включва общите елементи. Въпреки това, за да се гарантира, че всички видове решения относно включването на видове в списъка се основават на оценки на риска с подобно високо качество и издържаност, и за да се предоставят насоки на оценяващите риска относно методите за гарантиране, че общите елементи са подобаващо отчетени, е необходимо да се осигури подробно описание на общите елементи, както и методика, която да бъде прилагана при оценката на риска и на която съответстват съществуващите методи и протоколи.
            
            
               (3)За да може оценката на риска да спомогне за вземането на решения на равнището на Съюза, тя следва да бъде от значение за Съюза като цяло, с изключение на най-отдалечените региони („зоната на оценката на риска“).
            
            
               (4)За да може оценката на риска да осигури издържана научна основа и солидни доказателства, върху които да се основе вземането на решения, цялата информация в нея, включително по отношение на способността на даден вид да се установи и разпространи в околната среда съгласно член 4, параграф 3, буква б) от Регламент (ЕС) № 1143/2014, следва да бъде подкрепена от най-добрите налични научни данни. Този аспект следва да бъде разгледан в методиката, прилагана при оценката на риска.
            
            
               (5)Инвазивните чужди видове представляват сериозна заплаха за околната среда, но не всеки вид е еднакво добре проучен. Когато даден вид не присъства в зоната на оценката на риска или числеността му в тази зона е ограничена, е възможно данните за този вид да липсват или да са непълни. Докато се придобие пълна информация, видът може вече да е въведен или разпространен в зоната на оценката на риска. Поради това оценката на риска следва да бъде в състояние да отчита както липсата на данни и информация, така и високата степен на несигурност по отношение на последиците от въвеждане или разпространение на съответния вид.
            
            
               (6)За да може оценката на риска да осигури надеждна основа за вземането на решения, тя следва да подлежи на строг контрол на качеството,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
                  Прилагане на общите елементи
            
            
               Подробно описание на прилагането на общите елементи, посочени в член 5, параграф 1, букви а)—з) от Регламент (ЕС) № 1143/2014 („общите елементи“), се съдържа в приложението към настоящия регламент.
            
            
               Член 2
                  Методика, прилагана при оценката на риска 
            
            
               1.Оценката на риска трябва да включва общите елементи, посочени в приложението към настоящия регламент, и да е в съответствие с методиката, определена в настоящия член. Оценката на риска може да се основава на всеки протокол или метод, при условие че са изпълнени всички изисквания, установени в настоящия регламент и в Регламент (ЕС) № 1143/2014.
            
         
         
            
               2.Оценката на риска трябва да обхваща територията на Съюза, с изключение на най-отдалечените региони („зоната на оценката на риска“).
            
            
               3.Оценката на риска трябва да се основава на най-надеждната налична научна информация, включително на най-актуалните резултати от международните научни изследвания, подкрепени с препратки към рецензирани научни публикации. Когато няма рецензирани научни публикации или когато предоставената в тях информация е недостатъчна, или с цел да се допълни събраната информация, научните доказателства могат да включват и други публикации, експертни мнения, събрана от органите на държавите членки информация, официални уведомления и информация от бази данни, включително информация, събрана от гражданската наука. Всички източници трябва да бъдат отбелязани и да са посочени референтните им данни. 
            
            
               4.Използваният метод или протокол трябва да позволява извършване на оценката на риска дори когато липсва информация за определен вид или когато тази информация е недостатъчна. Евентуалната липса на такава информация трябва да бъде посочена изрично в оценката на риска, така че нито един въпрос в оценката да не остане без отговор.
            
            
               5.Към всеки даден в оценката на риска отговор се прилага оценка на степента на неопределеността или гаранционната вероятност, което отразява възможността информацията, необходима за отговора, да не е налична или да е недостатъчна, или факта, че наличните доказателства са противоречиви. Оценката на степента на неопределеността или гаранционната вероятност, приложена към даден отговор, трябва да се основава на документиран метод или протокол. Оценката на риска трябва да включва препратка към този документиран метод или протокол.
            
            
               6.Оценката на риска трябва да включва резюме на различните компоненти, от които се състои, както и ясно и последователно формулирано общо заключение.
            
            
               7.Оценката на риска трябва задължително да обхваща процедура за контрол на качеството, която съдържа най-малко преглед на оценката на риска от двама независими оценяващи. Описанието на тази процедура трябва да е включено в оценката на риска. 
            
            
               8.Авторът(ите) на оценката на риска и рецензентите трябва да са независими един от друг и да притежават съответните експертни познания.
            
            
               9.Авторът(ите) на оценката на риска и оценителите, извършващи партньорската оценка, не могат да принадлежат към една и съща институция.
            
            
               Член 3
                  Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 30.4.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Публикуван в Регистъра на експертните групи към Комисията и други подобни органи, код номер E03276.
               
               
                  
                     (2)
                  
                        https://ec.europa.eu/info/law/better-regulation/initiatives/ares-2017-5777844/feedback_en
               
               
                  
                     (3)
                  
                        Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (ОВ L 206, 22.7.1992 г., стр. 7) и Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици (ОВ L 20, 26.1.2010 г., стр. 7).
               
               
                  
                     (4)
                  
                        ОВ L 317, 4.11.2014 г., стр. 35. 
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               Подробно описание на общите елементи
            
            
            
                     
                        Общи елементи 
                     
                  
                  
                     
                        Подробно описание 
                     
                  
               
                     
                        Член 5, параграф 1, буква а) — описание на вида с неговата таксономична идентичност, неговата хронология и неговия естествен и потенциален ареал
                     
                  
                  
                     
                        1) Описанието на вида трябва да предоставя достатъчно информация, за да се гарантира, че идентичността на вида може е ясна, без да е необходимо да се използват допълнителни документи.
                     
                     
                     
                        2) Обхватът на оценката на риска трябва да е ясно очертан. Въпреки че по принцип следва да се изготви отделна оценка на риска за всеки вид, може да има случаи, когато е оправдано да се изготви една оценка на риска, обхващаща повече от един вид (например видове, които принадлежат към един и същи род и имат сравними или идентични характеристики и въздействие). Трябва ясно да се посочи дали оценката на риска обхваща повече от един вид, или изключва или включва само определени подвидове, по-нисши таксони, хибриди, сортове или породи (и ако е така, кои подвидове, по-нисши таксони, хибриди, сортове или породи). Всеки такъв избор трябва да бъде надлежно обоснован.
                     
                     
                     
                        3) Описанието на таксономичната идентичност на вида включва всеки от следните елементи:
                     
                     
                        таксономично семейство, разред и клас, към които принадлежи видът;
                     
                     
                        настоящо научно наименование на вида и автор на това наименование;
                     
                     
                        списък на най-често срещаните синоними на настоящото научно наименование;
                     
                     
                        наименования, използвани в търговията;
                     
                     
                        списък на най-често срещаните подвидове, по-нисши таксони, хибриди, сортове или породи;
                     
                     
                        информация за наличието на други видове, които са много сходни на вид:
                     
                     
                        други чужди видове със сходни инвазивни характеристики, които да бъдат избягвани като заместващи видове (в такъв случай може да се обмисли изготвянето на обща оценка на риска за повече от един вид — вж. точка 2);
                     
                     
                        други чужди видове без сходни инвазивни характеристики, които биха могли да се използват като потенциални заместващи видове;
                     
                     
                        местни видове, за да се избегне тяхното погрешно идентифициране и превръщането им в обект на мерки.
                     
                     
                     
                        4) Описанието на историята на видовете трябва да съдържа историята на инвазията на вида, включително информация за държавите, в които вече е установена такава инвазия (в зоната на оценката на риска и другаде, ако е уместно), и да посочва графика на първите наблюдения, установяването и разпространението.
                     
                     
                     
                        5) В описанието на естествения и потенциалния ареал на вида трябва да се посочи континентът или частта от континента, климатичната зона и местообитанието, в които видът се среща в природата. Ако е приложимо, следва да бъде посочено дали видът може да се разпространи естествено в зоната на оценката на риска.
                     
                     
                  
               
                     
                        Член 5, параграф 1, буква б) — описание на неговите модели и динамика на възпроизвеждане и разпространение, включително оценка дали са налице условията на околната среда, необходими за възпроизвеждането и разпространението на вида
                     
                     
                  
                  
                     
                        1) Описанията на моделите на възпроизвеждане и разпространение трябва да включват елементи на жизнения цикъл и поведенческите характеристики на вида, които могат да обяснят неговата способност за установяване и разпространение, като например стратегия за възпроизводство или растеж, способност за разпространение, продължителност на живота, екологични и климатични изисквания, специални или общи характеристики и друга налична информация от значение.
                     
                     
                     
                        2) Описанието на моделите и динамиката на възпроизвеждане трябва да включва всеки от следните елементи:
                     
                     
                     
                        списък и описание на механизмите на възпроизвеждане на вида;
                     
                     
                        оценка на това дали в зоната на оценката на риска съществуват подходящи за възпроизвеждането на вида условия на околната среда;
                     
                     
                        указание за натиска от пропагулите на вида (например брой гамети, семена, яйца или пропагули, брой репродуктивни цикли годишно) за всеки от тези механизми на възпроизвеждане по отношение на условията на околната среда в зоната на оценката на риска.
                     
                     
                     
                        3) Описанието на моделите и динамиката на разпространение трябва да включва всеки от следните елементи:
                     
                     
                        списък и описание на механизмите на разпространение на вида;
                     
                     
                        оценка на това дали в зоната на оценката на риска съществуват подходящи за разпространението на вида условия на околната среда;
                     
                     
                        указание за процента на всеки от тези механизми на разпространение по отношение на условията на околната среда в зоната на оценката на риска.
                     
                     
                  
               
                     
                        Член 5, параграф 1, буква в) — описание на потенциалните пътища за въвеждане и разпространение на вида, преднамерено и непреднамерено, включително, когато е от значение, видовете изделия, с които обикновено се свързва видът
                     
                     
                  
                  
                     
                        1) Трябва да бъдат разгледани всички възможни пътища за въвеждане и за разпространение. Като основа се използва класификацията на пътищата, разработена от Конвенцията за биологичното разнообразие
                           1
                        .
                     
                     
                     
                        2) Описанието на пътищата за преднамерено въвеждане трябва да включва всеки от следните елементи:
                     
                     
                        списък и описание на пътищата с посочване на тяхната значимост и свързаните с тях рискове (например основаната на тези пътища вероятност от въвеждане в зоната на оценката на риска; вероятността от оцеляване, възпроизвеждане или друго увеличаване на числеността на екземплярите по време на тяхното транспортиране и съхранение; способността на екземплярите да преминат от тези пътища към подходящи местообитания или гостоприемници) и вероятността от такова преминаване, включително, когато е възможно, подробности относно конкретните начални и крайни точки на пътищата;
                     
                     
                        указание за натиска от пропагулите (например приблизителният обем или брой на екземплярите или честотата на преминаване по тези пътища), включително вероятността от повторна инвазия след ликвидиране.
                     
                     
                     
                        3) Описанието на пътища за непреднамерено въвеждане трябва да включва всеки от следните елементи:
                     
                     
                        списък и описание на пътищата с посочване на тяхната значимост и свързаните с тях рискове (например основаната на тези пътища вероятност от въвеждане в зоната на оценката на риска; вероятността от оцеляване, възпроизвеждане или друго увеличаване на числеността на екземплярите по време на тяхното транспортиране и съхранение; вероятността пунктът на влизане да не бъде открит; способността на екземплярите да преминат от тези пътища към подходящи местообитания или гостоприемници) и вероятността от такова преминаване, включително, когато е възможно, подробности относно конкретните начални и крайни точки на пътищата;
                     
                     
                        указание за натиска от пропагулите (например приблизителният обем или брой на екземплярите или честотата на преминаване по тези пътища), включително вероятността от повторна инвазия след ликвидиране.
                     
                     
                     
                        4) Описанието на стоките, с които обикновено се свързва въвеждането на вида, трябва да включва списък и описание на стоките с посочване на свързаните с тях рискове (например обема на търговския поток, вероятността стоката да е заразена или да служи като преносител).
                     
                     
                     
                        5) Описанието на пътищата за преднамерено разпространение трябва да включва всеки от следните елементи:
                     
                     
                        списък и описание на пътищата с посочване на тяхната значимост и свързаните с тях рискове (например основаната на тези пътища вероятност от разпространение в зоната на оценката на риска; вероятността от оцеляване, възпроизвеждане или друго увеличаване на числеността на екземплярите по време на тяхното транспортиране и съхранение; способността на екземплярите да преминат от тези пътища към подходящи местообитания или гостоприемници) и вероятността от такова преминаване, включително, когато е възможно, подробности относно конкретните начални и крайни точки на пътищата;
                     
                     
                        указание за натиска от пропагулите (например приблизителният обем или брой на екземплярите или честотата на преминаване по тези пътища), включително вероятността от повторна инвазия след ликвидиране.
                     
                     
                     
                        6) Описанието на пътища за непреднамерено разпространение трябва да включва всеки от следните елементи:
                     
                     
                        списък и описание на пътищата с посочване на тяхната значимост и свързаните с тях рискове (например основаната на тези пътища вероятност от разпространение в зоната на оценката на риска; вероятността от оцеляване, възпроизвеждане или друго увеличаване на числеността на екземплярите по време на тяхното транспортиране и съхранение; лекота на откриването; способността на екземплярите да преминат от тези пътища към подходящи местообитания или гостоприемници) и вероятността от такова преминаване, включително, когато е възможно, подробности относно конкретните начални и крайни точки на пътищата;
                     
                     
                        указание за натиска от пропагулите (например приблизителният обем или брой на екземплярите или честотата на преминаване по тези пътища), включително вероятността от повторна инвазия след ликвидиране.
                     
                     
                     
                        7) Описанието на стоките, с която обикновено се свързва разпространението на вида, включва списък и описание на стоките с посочване на свързаните с тях рискове (например обема на търговията; вероятността стоката да е заразени или да служи като преносител).
                     
                     
                  
               
                     
                        Член 5, параграф 1, буква г) — задълбочена оценка на риска от въвеждане, установяване и разпространение в съответните биогеографски региони при съществуващите условия и в предвидимите условия, свързани с изменението на климата;
                     
                  
                  
                     
                        1) Задълбочената оценка трябва да предоставя информация за рисковете от въвеждането на даден вид в съответните биогеографски региони в рамките на зоната на оценката на риска, от установяването и разпространението му там, като се обяснява как предвидимите условия, свързани с изменението на климата, ще окажат влияние върху тези рискове.
                     
                     
                     
                        2) Не е необходимо задълбочената оценка на тези рискове да включва пълен набор от симулации въз основа на различните сценарии за изменението на климата — достатъчно е да се предостави оценка за вероятното въвеждане, установяване и разпространение в рамките на средносрочен период (например 30—50 години) с ясно обяснение на предположенията.
                     
                     
                     
                        3) Посочените в точка 1 рискове могат например да бъдат описани с понятия като „вероятност“ или „дял“.
                     
                     
                         
                     
                  
               
                     
                        Член 5, параграф 1, буква д) — описание на съществуващото разпределение на вида, включително дали видът вече присъства на територията на Съюза или в съседните държави, и прогноза за вероятното му бъдещо разпространение
                     
                  
                  
                     
                        1) Описанието на сегашното разпределение в зоната на оценката на риска или в съседните държави трябва да включва всеки от следните елементи:
                     
                     
                        списък на биогеографските региони или морските подрегиони в зоната на оценката на риска, в които видът се среща и в които се е установил;
                     
                     
                        актуалното състояние на установяване на вида във всяка държава членка и, когато е уместно, в съседните държави.
                     
                     
                     
                        2) Прогнозата за вероятното бъдещо разпространение в зоната на оценката на риска или в съседните държави трябва да включва всеки от следните елементи:
                     
                     
                        списък на биогеографските региони или морските подрегиони в зоната на оценката на риска, в които видът би могъл за се установи, по-специално при предвидими условия, свързани с изменението на климата;
                     
                     
                        списък на държавите членки и, когато е уместно, съседните държави, в които видът би могъл за се установи, по-специално при предвидими условия, свързани с изменението на климата.
                     
                     
                  
               
                     
                        Член 5, параграф 1, буква е) — описание на неблагоприятното въздействие върху биологичното разнообразие и свързаните екосистемни услуги, включително върху местните видове, защитените обекти и застрашените местообитания, както и върху човешкото здраве, безопасността и икономиката, включително оценка на потенциала за бъдещо въздействие предвид наличните научни знания
                     
                  
                  
                     
                        1) В описанието трябва да се прави разграничение между известното въздействие и потенциала за бъдещо въздействие върху биологичното разнообразие и свързаните екосистемни услуги. Трябва да се опише известното въздействие по отношение на зоната на оценката на риска и, ако е уместно, по отношение на трети държави (например с подобни екологични и климатични условия). Трябва да се извърши оценка на потенциала за бъдещо въздействие само по отношение на зоната на оценката на риска.
                     
                     
                     
                        2) Описанието на известното въздействие и оценката на потенциала за бъдещо въздействие трябва да се основават на най-добрите налични количествени или качествени доказателства. Степента на въздействието трябва да се оценява по точкова система или да се класифицира по друг начин. Използваната система за измерване или класификация на въздействието трябва да съдържа препратка към публикацията, на която се основава.
                     
                     
                     
                        3) При описанието на известното въздействие и оценката на потенциала за бъдещо въздействие върху биологичното разнообразие трябва да бъде взет предвид всеки от следните елементи:
                     
                     
                        различните биогеографски региони или морски подрегиони, в които видът би могъл да се установи;
                     
                     
                        засегнатите местни видове, включително видовете от Червената книга и видовете, посочени в приложенията към Директива 92/43/ЕИО на Съвета
                           2
                        , както и видовете, които попадат в обхвата на Директива № 2009/147/ЕО на Европейския парламент и на Съвета
                           3
                        ;
                     
                     
                        засегнатите местообитания, включително местообитанията от Червената книга и местообитанията, посочени в приложенията към Директива 92/43/ЕИО;
                     
                     
                        засегнатите защитени територии;
                     
                     
                        засегнатите химични, физични или структурни характеристики на екосистемите и тяхното функциониране;
                     
                     
                        засегнатото екологично състояние на водните екосистеми или засегнатото състояние на околната среда на морските води.
                     
                     
                     
                        4) При описанието на известното въздействие и оценката на потенциала за бъдещо въздействие върху биологичното разнообразие трябва да бъде взет предвид всеки от следните елементи:
                     
                     
                        материалните услуги;
                     
                     
                        регулиращите услуги;
                     
                     
                        културните услуги.
                     
                     
                     
                        5) Описанието на известното въздействие и оценката на потенциала за бъдещо въздействие върху човешкото здраве, безопасността и икономиката трябва да включва, ако е уместно, информация относно следното:
                     
                     
                        заболявания, алергии или други болестни състояния при хората, които могат да се дължат — пряко или непряко — на даден вид;
                     
                     
                        щети, причинени пряко или непряко от даден вид, с последици за безопасността на хората, имуществото или инфраструктурата;
                     
                     
                        пряко или непряко смущаване на икономическа или социална дейност или други последици за тези дейности поради наличието на даден вид.
                     
                     
                  
               
                     
                        Член 5, параграф 1, буква ж) —оценка на потенциалната стойност на щетите
                     
                  
                  
                     
                        1) В оценката (в парично или друго изражение) на потенциалната стойност на щетите върху биологичното разнообразие и екосистемните услуги тази стойност трябва да се опише в количествено и/или качествено изражение в зависимост от наличната информация. Ако наличната информация не е достатъчна за оценка на стойността за цялата зона на оценката на риска, трябва да се използват качествени данни или различни проучвания на конкретни случаи от целия Съюз или трети държави, ако има такива.
                     
                     
                     
                        2) В оценката (в парично или друго изражение) на потенциалната стойност на щетите върху човешкото здраве, безопасността и икономиката тази стойност трябва да се опише в количествено и/или качествено изражение в зависимост от наличната информация. Ако наличната информация не е достатъчна за оценка на стойността за цялата зона на оценката на риска, трябва да се използват качествени данни или различни проучвания на конкретни случаи от целия Съюз или трети държави, ако има такива.
                     
                     
                  
               
                     
                        Член 5, параграф 1, буква з) — описание на известните приложения на вида и на социалните и икономическите ползи от тези приложения
                     
                  
                  
                     
                        1) Описанието на известните приложения на вида трябва да включва списък и описание на известните приложения в Съюза и, ако е уместно, извън него.
                     
                     
                     
                        2) Описанието на социалните и икономическите ползи от известните приложения на вида трябва да включва описание на екологичното, социалното и икономическото значение на всяко от тези приложения и посочване на асоциираните бенефициери — в количествено и/или качествено изражение в зависимост от наличната информация. Ако наличната информация не е достатъчна за описването на тези ползи за цялата зона на оценката на риска, трябва да се използват качествени данни или различни проучвания на конкретни случаи от целия Съюз или трети държави, ако има такива.
                     
                     
                  
               
         
         
            
                  
                     (1)
                  
                        UNEP/CBD/SBSTTA/18/9/Add.1. — Препратките към класификацията на пътищата, разработена от Конвенцията за биологичното разнообразие, се считат за препратки към последната изменена версия на посочената класификация. 
               
               
                  
                     (2)
                  
                        Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (ОВ L 206, 22.7.1992 г., стр. 7).
               
               
                  
                     (3)
                  
                        Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици (ОВ L 20, 26.1.2010 г., стр. 7).